**«Жас педагогтен – бас педагогке өту жолым»**

*Ұстаз болу – өз уақытын аямау,*

*өзгенің бақытын аялау.*

*Ж.Ж.Руссо*

Сыңғырлаған қоңыраудың үнімен жарыса жүгіріп, қолға ұстаған жұпар аңқыған әдемі бір букет гүлді мұғаліміне ұсынып, есесіне рахметін алып жатқан сәт әрбір жанның жадында сақталатын мәңгілік естелік емес пе?! Сыныптастармен сырласу, сабақ ортасындағы бес-он минуттық үзілісті тағатсыздана күту, ұнататын пәннің апайын айрықша жақсы көру, тіпті алғашқы махаббат та мектеп табалдырығынан басталады, сондықтан бұл білім ордасы жүрегіміздің түбінде қадірлі орындардың бірін иелік ете бермек. Мектеп бұл – ішкі тәртібі мен өзіндік ережелері қалыптасқан, жетістіктері мен өзіндік мәселелері бар үлкен әлем. Ал сол әлемнің жүрегі саналатын ұстаз қандай болу керек, қандай қасиеттерді бойына жинау керек деген сауалға әркімнің өзіндік пікірі бар. Тәжірибесі мол, ұстаздық жолын талай жылдар бойы кешіп өткен мұғалімдердің оқыту тәсілі мен әдістері, тәрбие беру жолдары қалыптасқан. Бір арнаға тоғысқан бұл тәжірибелерді оқушы кезімізде көрдік, қазіргі таңда сабақ беру барысында әлі де қолданып келеміз. Дегенмен, өмір өзгерістен тұрады, ал білім саласында күннен-күнге түрлі жаңа жаңалықтар пайда болып жатыр, сол себепті ескі тәсілдерден өзге тың идеялар мен жаңашылдықты талап ететін заманның келгендігін аңғартады. Демек, мектеп жаңашыл ойлайтын, қызықты әрі пайдалы педагогикалық ойлары бар мамандарды қажет етеді. Ол қажеттілікті қанағаттандыратын қазіргі технология заманының қыр-сырын меңгерген, білімге деген құштарлығы оянып, үнемі ізденісте жүретін жас мамандар. Аталмыш қасиеттерді меңгергенімен, оқыту үрдісінде тәжірибесі аз болғандықтан, олардың жетіліп, дамуына септігін тигізетін, психологиялық және эмоционалды кеңес беретін де тәлімгерлер екенін ұмытпаған абзал.

Алтын күздің келуімен іші оқушымен сәнді мектептің табалдырығын мен де аттадым, аттаған қадамыма «Жас маман» деген атақ берілді. Демек, бұл саланың білмейтін тұстарын көп зерттеп, көп меңгеруім қажет еді. Оқушыларды түсіне білетін, мейірімді, жауапкершілігі мол, балаларға жақсы білім беретін, ақпараттар легіне ілесетін, оқушылардың белсенділігін арттыра алатын болуым шарт болатын.

«Жас маманнан – бас маманға өту» процесінің оңай болмайтынын түсіндім. Өйткені дүниежүзін шарпыған, адамзатқа залалын тигізген жаман дерт білім беру стандартына амалсыз өзгеріс енгізе алды, оқушылар жаңа тәсілдермен білім алса, ұстаздар сол білімді беру жолында жаңа технологияларды меңгеріп, жаңа әдіс-тәсілдерді қолдануды қолға алды. Пандемия ақпараттық технологияның адамзат өмірінің ажырамас бөлігіне айналғандығын тағы бір мәрте дәлелдей түсті. Білім алу кезінде оқытушыға қарағанда оқушы мен ата-анаға көп салмақ салынды, уатсап желісі, телеграм, онлайн мектеп іспеттес әлеуметтік желілер мен платформаларды қолданушылардың саны күрт өсті, Зуум платформасының дәурені еселене түсті. Сабақты түрлі форматта өткізу үшін сандық қосымшаларды жақсы білу өте маңызды болды, сол себепті онлайн өмірдің бір кірпішін қалау әрбір жас маманның парызына айналды. Адамзаттың табиғаты тез меңгеруге бейімделгендіктен, пандемия кезіндегі білім беру процесін де еңсере алдық. Сабақты біресе онлайн режимде, бірде офлайн режимде өтуге мәжбүр болдық, дегенмен бұған да төздік, сабыр таныттық. Кезекші сыныптарға сабақ берудің өзі бұрынғыдан өзгеше болды. Қосарлана отырып шүйіркелесетін, ұлдар қыздардың шашын тартып ойнайтын, қол алысып амандасатын, таза ауамен терең дем алып улап-шулап жүретін сынып жоқ, оның орнын партада жалғыз отыратын, алыстан амандасып, қашықтықты ұстанатын, ауаны толық өткізбейтін масканы үздіксіз тағып отыратын оқушылар алмастырды. Қоңыраудың үні де естілмейтін болды, үзіліс кезінде бірін-бірі қағып өтетін оқушылар кезекпен, саптық тәртіпті ұстана отырып далаға шығатын болды. Жұмысқа жаңа тұрған жас педагог болғандықтан, бұны бұрыннан келе жатқан үрдіс ретінде қабылдағандықтан болар, етім тез үйреніп кетті.

Ғылым да, білім де жылдам даму үстінде, сондықтан жас маманға көп оқу, көп іздену өте маңызды, онсыз табысты, жемісті жұмыс істеу мүмкін емес екен. Мектепте қызмет істеу барысында мұғалімнің талантты болу керектігін аңғардым, мәселен балалармен тіл табыса білу өнері, ақпаратты дұрыс жеткізе білу таланты, әріптестермен қарым-қатынас жасау мен ұйымдастыра білу өнері және оратор мен психолог бола білу таланты. Әдемілікті көре білу, мейірімділікті сезіне білу әрбір адамның бойында бар қасиет болғанымен, ұстаздың бойында осы қасиеттердің болуы аса маңызды рөл атқарады екен, өйткені ол жүрегі таза, мейірімге зәру оқушылармен жұмыс жүргізеді. Жас маман ретінде мектептегі өмірімнің үзіндісін күнделігіме түртіп жазуды жөн көремін, сондықтан осы қасиеттер сол күнделіктің бір парағында қара сиямен жазылып, өз орнын тапқан еді....

Мектепте жас мамандардың оқу үрдісін тез үйреніп кетуі үшін де түрлі жұмыстар атқарылып, жақсы жағдай жасалды. Мәселен, мектепшілік вебинарлар барысында күнтізбелік жоспар мен қысқа мерзімді жоспар жасауды, БЖБ және ТЖБ тапсырмаларын құрастыруды үйретті, тағайындалған тәлімгерлердің сабақтарына қатысу арқылы түрлі әдіс-тәсілдерді меңгертті. Менің әрбір жеңісімді – тәлімгерімнің жемісі деп білемін. Тәжірибелі ұстаздар оқушылармен қалай тез тіл табысу керектігін, әр баланың психологиясына, оқуды меңгеру деңгейіне қарау керектігін үйретіп, кеңес берді.

Дәл осы жерден жазбамды аспаны көк, даласы дархан, тыныштық пен бейбітшілік дарыған кең байтақ жаңа Қазақстанымның дәуірінде жалғастыруды жөн көрдім. Иә, иә маска тағып, саф ауаны тыныстай алмай жүрген уақыт артта қалды!!! Енді білім ордасынан лақтай ойнақтап жүрген оқушылар мен білімін бемарал бөлісетін мұғалімдер қауымын көруге болады. Таңның батысы, күннің атысымен білім саласында еңбек етіп жүрген ұстаздар қауымының ағарған әрбір ақ шашының түбінде терең тұңғиық жатыр, ол тұңғиықтың тереңдігіне үңілсек, білім мен ғылымға деген жолдың жатқанын аңғаруға болады. Сол жолдың жолаушысы болып мен де келемін, жолым ашық болып, ұлағатты ұстаз атты аялдамаға қадамымды нық басып жетсем деген ниетім мен арманым бар.

Жас маманнан – бас маманға өту жолымның бұл алғашқы сатылары ғана. Серке Қожамқұлов: «Ұстаз» деген ұлағатты атауды естігенде, күні бүгінге дейін өзімді шәкірттей сезінемін» демекші, мақсатым - үйренетінімнен үйрететінім көп болатын, оқушылар мақтан ететін ұстаз атану. Ол мақсатқа жетудің жолы – уақыт пен ерінбей еңбек ету болмақ!